《题西庵寺》
宋代·张士逊

西庵深入西山里，算得当年少客游。
密密石丛盘小径，涓涓云窦泻寒流。
松皆有节谁青盖，僧尽无心也白头。
欲刷粉牌书姓字，调卑官冗不堪留。

作者简介：（964—1049）光化军乾德人，字顺之，号退傅。太宗淳化三年进士。历任监察御史、侍御史。仁宗时以枢密直学士判集贤院。天圣六年拜同中书门下平章事。曹汭狱事起，得罪太后，遂罢知江宁府。明道初再入相，次年坐事罢，出判许州，徙河南府。宝元初，复入相，封郧国公。康定年间，朝廷多事，机务悉委之，但无所建明，为谏官韩琦所论，封邓国公致仕。卒谥文懿。